Shiga
Awng Mye Tit buga shayi langai roi rip sat hkrum
- Post 31 August 2012
- Last Updated on 31 August 2012
- By KNG
- Hits: 275
Jinghpaw mungdaw, Waimaw-Laiza lam Awng Mye Tit mare na, asak 30 ning re ai, Lisu myu shayi langai hpe, August 31 ya shana hta, kadai galaw ai re n chye ai sha, hkum shan roi rip nna, sat dat ai lam chye lu ai.
Awng Mye Tit mare hte hpalung 2 daram tsan ai shara na, lam makau kaw nga ai, hkauna pa kaw, labu hpun palawng n kap ai sha, shi a moimang hpe mu tam ai re lam, myi-chyaw-mu buga masha langai kawn tsun ai.
Shi a labu hpun palawng ni hte kyepdin ni hpe, mahkrai npu kaw tawn da ya na, shi a moimang hpe gaw, hkauna pa na, hka hkawng kaw, kabai da ai re lam chye lu ai. Shi a jinghku ni tsun ai hku rai yang, pyada ni jep yu ai shaloi, myi kaw mun kap ai shara hte, na npu kaw, nhkyi hte galun da ya ai hkang mu nna, baw hpang kaw mung ningma mu lu ai lam tsun wa sai hpe chye lu ai.
Waimaw tsirung kaw ga lajang nna jep yu ai, tsi sara wun ni kawn tsun ai hku rai yang, dai myu shayi gaw, August shata 30 ya shana hkying 12 daram hta sat hkrum ai rai nna, seng ang ai ni kawn, gadai galaw ai hpe matut nna, jep sagawn nga dingyang raitim, hkum shan roi rip hkrum nna, si ai n re ngu, dai num a jinghku ni hpe tsun wa ai lam chye lu ai.
Dai hku tsun wa ai raitim, mare masha ni gaw, ya ten hta, shana shinggan n mai pru ai, matsun htuk tawn da ai aten hta, hpyendap hte ni ai shara kaw ya na zawn, sat hkrum wa ai re majaw, shimlam la ai hpyenla ni rai na re ngu, shadu nga ai hpe chye lu ai.
“Dai num gaw, myit kachyi mi n grin ai, raitim, yu dat yang gaw, kaja sha re. Shi a lam chye ai ni sha shi dai hku byin ai hpe chye ai. Shi hpe kashun na daram mung, shi kaw ja ni mung n lawm ai, roi rip ai lam n rai jang gaw, hpa na bu hpun palawng ni raw kau ya ai ta. Tsirung kaw na tsun ai gaw, shana hkying 12 daram kaw si ai re da. Shana n mai pru ai matsun marshal law jahkrat da ai majaw, mare masha ni gaw n pru ai, mai pru ai ni gaw, shanhte asuya hpyenla ni, pyada ni sha re. Mawdaw ni saike ni hte kawan hkawm ai re. Ndai mabyin mung hpyendap hte ni ai shara kaw byin ai re, mabyin hpe kadai mung n mu ai raitim, galaw ai ni gaw, shanhte rai na re ngu sha shadu taw ai,” nga nna, mare masha langai KNG Jinghpaw Shiga Dap de tsun wa ai.
Dai myu shayi wa gaw, August 30 ya shani htingbu ni kaw, sa chyai hkawm nna, shana bai npru wa ai kawn, hpang shani hta ya na zawn, shi a moimang hpe, gat dut ai ni kawn sa mu ai re lam chye lu ai. Myen asuya hpyendap ni hte KIA a lapran Waimaw ginwang kata majan masa, matut nna shaja hkat nga ai a majaw, shana n mai pru na aming Myen asuya seng ang ai ni kawn jahkrat wa sai rai nna, shana nsin sin wa sai hte mare masha ni kadai mung, hkawm sa lam n nga ai lam, sagawn chye lu ai.
knc_Latn kac_Latn nno_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn